《送周道士之清江》
清代·阎若璩

汉皇雄略河效灵，《瓠子歌》罢梁楚宁。咄哉黄金独不成，算缗四出天下惊。

乃知二者难合并，何况区区之编氓。我曾持锸随堤平，沙黄莫辨银铸城。

人言河塞田可耕，田耕焉用金满籯。我笑此若苍蝇声，世间孰有黄金精。

朝结壮士任纵横，夜吟华屋罗群英。即如仰眠目上瞠，著书欲求后世名，亦须饱饭肠充盈。

孟郊吃饱僻思生，韩愈牵率笔不停。今我一日肠九萦，妇则已矣忧孺婴。

道士大笑以指令，君书成于我药铛，点化丹澒光荧荧。

月有寄兮岁有呈，举室欢哗真梦醒。且向清江为经营，脂车秣马导之行。

恍惚如有飙轮迎，天风吹雪花冥冥。

作者简介：（1636—1704）山西太原人，字百诗，号潜丘。阎修龄子。二十岁时，读《尚书》，至古文二十五篇，疑为伪书。探讨三十余年，尽得其症结所在，成《古文尚书疏證》一书。康熙间以廪膳生应博学鸿词科试，未中。后从徐乾学修《一统志》，久居洞庭山书局。长于地理，于山川形势、州郡沿革，了如指掌。诗亦雅丽。有《四书释地》、《潜丘札记》、《日知录补正》等。